VENDIM
Nr. 753, datë 13.12.2024

PËR ORGANIZIMIN DHE FUNKSIONIMIN E AUTORITETIT SHTETËROR PËR INFORMACIONIN GJEOHAPËSINOR

Në mbështetje të nenit 100 të Kushtetutës, të pikës 3, të nenit 6, të ligjit nr. 72/2012, “Për organizimin dhe funksionimin e infrastrukturës kombëtare të informacionit gjeohapësinor në Republikën e Shqipërisë”, të ndryshuar, dhe të nenit 6, të ligjit nr. 90/2012, “Për organizimin dhe funksionimin e administratës shtetërore”, me propozimin e Kryeministrit, Këshilli i Ministrave

VENDOSI:

I. DISPOZITA TË PËRGJITHSHME
1. Organizimin dhe funksionimin e Autoriteti Shtetëror për Informacionin Gjeohapësinor (në vijim ASIG), si person juridik publik, buxhetor, në varësi të Kryeministrit, me seli në Tiranë.
2. ASIG-u financohet nga buxheti i shtetit dhe burime të tjera të ligjshme, sipas legjislacionit në fuqi.
3. Misioni i ASIG-ut është krijimi, funksionimi dhe përditësimi i infrastrukturës kombëtare të informacionit gjeohapësinor në Republikën e Shqipërisë.
4. ASIG-u organizohet dhe funksionon në përputhje me ligjin nr. 72/2012, “Për organizimin dhe funksionimin e infrastrukturës kombëtare të informacionit gjeohapësinor në Republikën e Shqipërisë”, të ndryshuar, dhe me përcaktimet e bëra në këtë vendim.
II. PËRGJEGJËSITË FUNKSIONALE TË AUTORITETIT SHTETËROR PËR INFORMACIONIN GJEOHAPËSINOR
ASIG-u ka përgjegjësi të organizojë punën, për:
a) projektimin, ndërtimin, mirëmbajtjen, përditësimin e kornizës referuese gjeodezike, si dhe krijimin e mirëmbajtjen e hartës bazë në Republikën e Shqipërisë;
b) mbledhjen, përpunimin, përditësimin, administrimin dhe shpërndarjen e informacionit gjeohapësinor;
c) mbledhjen, administrimin, analizimin, përpunimin e të dhënave Remote Sensing dhe shpërndarjen e informacionit të përpunuar;
ç) sigurimin e bashkëpunimit dhe koordinimit ndërinstitucional, me qëllim bashkërendimin e veprimeve dhe nismave në fushën e informacionit gjeohapësinor.
III. ORGANIZIMI I AUTORITETIT SHTETËROR PËR INFORMACIONIN GJEOHAPËSINOR
1. ASIG-u e shtrin veprimtarinë e tij në të gjithë territorin e Republikës së Shqipërisë dhe organizohet në nivel qendror.
2. Struktura dhe organika e ASIG-ut miratohet me urdhër të Kryeministrit, sipas përcaktimeve në legjislacionin në fuqi për organizimin dhe funksionimin e administratës shtetërore.
3. ASIG-u drejtohet dhe përfaqësohet nga drejtori i Përgjithshëm, i cili organizon dhe drejton të gjithë veprimtarinë e tij dhe përgjigjet para Kryeministrit.
4. Drejtori i përgjithshëm i ASIG-ut mbështetet nga një zëvendësdrejtor. 
5. Marrëdhëniet e punës së drejtorit të Përgjithshëm dhe punonjësve të ASIG-ut rregullohen sipas dispozitave të Kodit të Punës.
6. Rregullorja për metodat e brendshme të punës dhe sjelljen e personelit të ASIG-ut miratohet nga Kryeministri, me propozimin e drejtorit të përgjithshëm.
7. Veprimtaria e ASIG-ut mbikëqyret nga Zëvendëskryeministri, të cilit i raportohet periodikisht çdo 3 (tre) muaj.
8. ASIG-u ka stemën, logon dhe vulën e tij zyrtare. Stema e ASIG-ut përbëhet nga stema e Republikës së Shqipërisë dhe ka shënimet “Republika e Shqipërisë, Autoriteti Shtetëror për Informacionin Gjeohapësinor”, në përputhje me përcaktimet e vendimit të Këshillit të Ministrave për mënyrën e përdorimit të stemës së Republikës së Shqipërisë.
9. Vula e ASIG-ut ka formën dhe elementet e përcaktuara në vendimin e Këshillit të Ministrave për rregullat e prodhimit, të administrimit, të kontrollit dhe ruajtjes së vulave zyrtare. Vula prodhohet, administrohet dhe ruhet në përputhje me legjislacionin në fuqi.
10. Drejtori i përgjithshëm i ASIG-ut realizon këto detyra:
a) drejton, organizon dhe mbikëqyr veprimtarinë e institucionit, është përgjegjës për mirëfunksionimin e tij, si dhe përfaqëson institucionin në marrëdhëniet me të tretët;
b) i propozon Kryeministrit miratimin e rregullores se brendshme të ASIG-ut;
c) i dërgon Sekretarit të Përgjithshëm të Këshillit të Ministrave propozimin për strukturën dhe organikën e ASIG-ut;
ç) i raporton Zëvendëskryeministrit, në mënyrë periodike, çdo 3 (tre) muaj, për veprimtarinë e ASIG-ut;
d) emëron, shkarkon dhe liron punonjësit, sipas rregullave të parashikuara në dispozitat e Kodit të Punës;
 dh) drejton dhe koordinon punën për hartimin dhe ndryshimin e akteve nënligjore, që dalin në zbatim të ligjit nr. 72/2012, “Për organizimin dhe funksionimin e infrastrukturës kombëtare të informacionit gjeohapësinor në Republikën e Shqipërisë”, të ndryshuar;
e) siguron bashkëpunimin me institucionet publike dhe me sektorin privat për nisma që lidhen me informacionin gjeohapësinor;
ë) organizon dhe drejton punën për hartimin dhe programimin e realizimit të objektivave vjetorë (planveprimi vjetor, projektbuxheti etj.) të ASIG-ut dhe miratimin e tyre;
f) nxjerr akte të brendshme, të detyrueshme për menaxhimin administrativ, financiar dhe burimeve njerëzore të ASIG-ut;
g) administron burimet pasurore, financiare dhe njerëzore të ASIG-ut, në përputhje me legjislacionin në fuqi.
IV. DETYRAT E AUTORITETIT SHTETËROR PËR INFORMACIONIN GJEOHAPËSINOR
1. Në fushën e gjeodezisë dhe hartografisë digjitale, ASIG-u kryen këto detyra:
a) ndërtimin, mirëmbajtjen dhe përditësimin e rrjeteve përbërëse të Kornizës Referuese Gjeodezike Shqiptare (KRGJSH), në përputhje me përcaktimet e vendimit të Këshillit të Ministrave, për sistemin referues gjeodezik zyrtar në Republikën e Shqipërisë;
b) prodhimin e hartës bazë digjitale në Republikën e Shqipërisë në shkallë të ndryshme, në përputhje me standardet evropiane përkatëse, si autoritet kombëtar hartografik; 
c) përpunimin e imazheve nga fotografimi tokësor, ajror dhe satelitor, me qëllim krijimin e informacionit gjeohapësinor;
ç) mbështetjen e autoriteteve publike përgjegjëse me ekspertizë dhe asistencë në fushën e matjeve dhe llogaritjeve gjeodezike.
2. Për mbledhjen, përpunimin, përditësimin, administrimin dhe shpërndarjen e informacionit gjeohapësinor, ASIG-u kryen këto detyra:
a) mbledhjen, përpunimin dhe përditësimin e informacionit gjeohapësinor për temat e nenit 11, të ligjit nr. 72/2012, të ndryshuar, për të cilat është në rolin e autoritetit publik përgjegjës;
b) hartimin e rregullave dhe standardeve teknike për GIS-in kombëtar dhe GIS-et tematike, për temat e përcaktuara nga neni 11, i ligjit nr. 72/2012, të ndryshuar;
c) hartimin dhe propozimin e kushteve dhe standardeve teknike në lidhje me krijimin, përditësimin, shkëmbimin, aksesin dhe përdorimin e grupeve të të dhënave gjeohapësinore, shërbimeve të të dhënave gjeohapësinore dhe metadatave;
ç) hartimin dhe ndjekjen e zbatimit të rregullave dhe standardeve teknike për ndërveprueshmërinë e të dhënave dhe shërbimeve gjeohapësinore;
d) hartimin dhe zbatimin e rregullave në lidhje me aksesin dhe shkëmbimin e informacionit gjeohapësinor nga subjektet publike dhe private;
dh) projektimin, ndërtimin dhe mirëmbajtjen e GIS-it kombëtar, si dhe përfshirjen në të të dhënave gjeohapësinore dhe sistemeve tematike të informacionit gjeohapësinor; 
e) projektimin, administrimin dhe përditësimin e Gjeoportalit Kombëtar, sipas përcaktimeve të nenit 24, të ligjit nr. 72/2012, të ndryshuar; 
 ë) shpërndarjen dhe ofrimin nëpërmjet shërbimeve të rrjetit të informacionit gjeohapësinor për subjektet publike dhe private, bazuar në rregullat për shkëmbimin e informacionit gjeohapësinor, të miratuara me vendim të Këshillit të Ministrave.
3. Për vendimmarrjen në fushën e informacionit gjeohapësinor, ASIG-u kryen këto detyra:
a) merr vendime për përcaktimin e autoriteteve publike përgjegjëse për mbledhjen, përpunimin e përditësimin e informacionit gjeohapësinor dhe afatet e depozitimit të tij pranë ASIG-ut, sipas temave përkatëse, të përcaktuara në nenin 11, të ligjit nr. 72/2012, “Për organizimin dhe funksionimin e infrastrukturës kombëtare të informacionit gjeohapësinor në Republikën e Shqipërisë”, të ndryshuar;
b) merr vendime për nismat e autoriteteve publike përgjegjëse në fushën e gjeoinformacionit, pas marrjes së mendimit të Bordit të Informacionit Gjeohapësinor (në vijim BIG);
c) merr vendime për miratimin/refuzimin e të dhënave gjeohapësinore dhe përfshirjen ose jo të tyre në GIS-in Kombëtar, pas marrjes së mendimit të BIG-ut;
ç) merr vendime për miratimin/refuzimin e sistemeve tematike të informacionit gjeografik dhe përfshirjen ose jo të tyre në GIS-in kombëtar, pas marrjes së mendimit të BIG-ut.
4. Për përpunimin e të dhënave Remote Sensing, ASIG-u kryen këto detyra:
a) administrimin dhe arkivimin e informacionit gjeohapësinor, të kapur (mbledhur) nëpërmjet imazheve satelitore, fotografimeve ajrore, teknologjisë UAV, skanimeve lidar, kamerave 360 gradë etj., të vëna në dispozicion nga Ministria e Mbrojtjes apo nga institucione në varësi të saj, si dhe të krijuara nga ASIG-u, në kuadër të projekteve të brendshme apo me bashkëpunim të huaj;
b) përpunimin e të dhënave Remote Sensing dhe analizimin e informacionit gjeohapësinor, të kapur (mbledhur) nëpërmjet imazheve satelitore, fotografimeve ajrore, teknologjisë UAV, skanimeve lidar, kamerave 360 gradë etj.;
c) shpërndarjen e informacionit të përpunuar nga të dhënat Remote Sensing, të kapur (mbledhur) nëpërmjet imazheve satelitore, fotografimeve ajrore, teknologjisë UAV, skanimeve lidar, kamerave 360 gradë etj., për autoritetet publike, sipas fushave të tyre të përgjegjësisë;
ç) bashkëpunimin me ministritë apo institucionet për caktimin e personave përgjegjës/pikës së kontaktit, të nevojshëm për analizimin dhe përpunimin e thelluar të informacionit të marrë nga përpunimi i të dhënave Remote Sensing;
d) hartimin, në bashkëpunim me ministritë apo institucionet, sipas fushës së tyre të përgjegjësisë, të manualeve dhe udhëzimeve të nevojshme për mënyrën e përdorimit të informacionit të përftuar nga përpunimi i të dhënave Remote Sensing me teknologji të avancuar, të cilat miratohen nga drejtori i Përgjithshëm, brenda 6 (gjashtë) muajve nga aplikimi i kësaj teknologjie;
 dh) përpunimin e të dhënave nga sistemet, me qëllim prodhimin e raporteve të ndryshme, në ndihmë të grupeve të interesit, për qëllime vendimmarrjeje apo statistikore.
5. Për koordinimin ndërinstitucional dhe nismat në fushën e informacionit gjeohapësinor, ASIG-u kryen këto detyra:
a) mbështetjen e Këshillit të Ministrave për hartimin e politikës kombëtare në fushën e informacionit gjeohapësinor;
b) garantimin e zbatimit të politikës kombëtare në fushën e informacionit gjeohapësinor, bazuar në ligjin për infrastrukturën kombëtare të informacionit gjeohapësinor dhe dokumentin e politikave për qeverisjen e sektorit të informacionit gjeohapësinor në Shqipëri, të miratuar me vendim të Këshillit të Ministrave;
c) koordinimin e nismave për investime dhe projekte të autoriteteve publike përgjegjëse për mbledhjen, përpunimin dhe përditësimin e të dhënave gjeohapësinore apo ngritjen e sistemeve të informacionit gjeohapësinor;
ç) planifikimin dhe drejtimin e projekteve me donatorë të huaj në fushën e gjeoinformacionit;
d) bashkëpunimin me botën akademike, si dhe promovimin e investimeve nga sektori privat në fushën e të dhënave gjeohapësinore;
dh) zhvillimin e trajnimeve, me qëllim rritjen e kapaciteteve të aktorëve, që krijojnë apo përdorin informacion gjeohapësinor dhe ofrimin e produkteve të kërkuara nga grupet e interesit dhe publiku;
[bookmark: _GoBack]e) ndjekjen e procedurave përkatëse në rolin e sekretariatit teknik të BIG-ut, në përputhje me rregulloren “Për organizimin dhe funksionimin e Bordit të Informacionit Gjeohapësinor (BIG)”, të miratuar me urdhër të Kryeministrit;
 ë) formulimin e kërkesave apo propozimeve për BIG-un lidhur me nismat e autoriteteve publike, përgjegjëse në fushën e gjeoinformacionit;
f) përgatitjen e rekomandimeve për autoritetet publike përgjegjëse, pas marrjes së mendimit të BIG-ut për nismat e tyre në fushën e gjeoinformacionit;
g) realizimin e marrëveshjeve të bashkëpunimit me partnerë nga sektori publik dhe privat, të lidhur me sektorin e gjeoinformacionit;
gj) përgatitjen e rekomandimeve lidhur me masat ligjore dhe organizative për ndryshimin e legjislacionit dhe përputhjen e tij me aktet komunitare;
h) përfaqësimin në organizatat evropiane dhe ndërkombëtare, anëtarësimi në të cilat i shërben funksionimit dhe modernizimit të infrastrukturës kombëtare të informacionit gjeohapësinor.
V. DISPOZITA KALIMTARE DHE TË FUNDIT
1. Vendimi nr. 147, datë 20.2.2013, i Këshillit të Ministrave, “Për miratimin e rregullores ‘Për organizimin dhe funksionimin e Autoritetit Shtetëror për Informacionin Gjeohapësinor’”, i ndryshuar, shfuqizohet.
2. Ngarkohen Autoriteti Shtetëror për Informacionin Gjeohapësinor dhe Bordi i Informacionit Gjeohapësinor për zbatimin e këtij vendimi.
Ky vendim hyn në fuqi pas botimit në Fletoren Zyrtare. 

